title: Sklep Sveta (SZVP) 2017/1425 z dne 4. avgusta 2017 o stabilizacijskem ukrepu Evropske unije v Moptiju in Segouju

text:
               5.8.2017

               SL

               Uradni list Evropske unije

               L 204/90

         SKLEP SVETA (SZVP) 2017/1425
   z dne 4. avgusta 2017
   o stabilizacijskem ukrepu Evropske unije v Moptiju in Segouju
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 28(1) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 21. marca 2011 pozdravil strategijo Evropske unije za varnost in razvoj na območju Sahela (strategija EU za Sahel), pri tem pa poudaril, da si Unija že dolgo prizadeva, da bi se na tem območju zmanjšala negotovost in pospešil razvoj.

               (2)

               Svet je 9. februarja 2015 ponovno poudaril, da bo Mali še naprej podpiral na poti k razvoju, miru, spravi in stabilnosti. Pri tem je ključnega pomena, da malijska vlada doseže napredek na področju upravljanja, demokracije, pravne države, reforme pravosodja in varnostnega sektorja ter v boju proti nekaznovanosti.

               (3)

               Malijska vlada je februarja 2017 sprejela t. i. „Plan de Sécurisation Intégrée des Régions du Centre“ (PSIRC), da bi se odzvala na vse večjo negotovost in ponovno vzpostavila civilno upravo v osrednjem delu Malija (v Moptiju in Segouju).

               (4)

               Politični in varnostni odbor (PVO) se je 26. junija 2017 dogovoril o konceptualnem dokumentu glede stabilizacijskega ukrepa v Moptiju in Segouju, ki ga pod okriljem delegacije Unije v Maliju izvaja skupina EU za stabilizacijo.

               (5)

               Mali je 10. julija 2017 visokemu predstavniku Unije za zunanje zadeve in varnostno politiko (VP) poslal dopis, v katerem je Unijo pozval, naj podpre ponovno vzpostavitev civilne uprave v osrednjem delu Malija in v ta namen napoti skupino za stabilizacijo —

         SPREJEL NASLEDNJI SKLEP:
   Člen 1
   Stabilizacijski ukrep EU
   1.   Unija začne izvajati stabilizacijski ukrep v Moptiju in Segouju. Ukrep izvaja skupina EU za stabilizacijo pod okriljem delegacije Unije v Maliju, pri čemer operativna faza traja 12 mesecev.
   2.   Skupina EU za stabilizacijo deluje v skladu s cilji, določenimi v členu 2, in opravlja naloge, določene v členu 3.
   3.   Za izvajanje tega sklepa je odgovoren VP.
   Člen 2
   Cilji
   Skupina EU za stabilizacijo s svetovanjem malijskim organom podpira malijske nacionalne načrte in politike v zvezi s ponovno vzpostavitvijo in razširitvijo civilne uprave v osrednjem delu Malija v skladu z mednarodnimi standardi, pri čemer je glavni cilj okrepiti splošno upravljanje v tem delu države ter tako utrditi in podpirati demokracijo, pravno državo, človekove pravice in enakost spolov.
   Člen 3
   Naloge
   Za uresničevanje ciljev stabilizacijskega ukrepa EU skupina EU za stabilizacijo:

               (a)

               malijskim organom v Moptiju in Segouju svetuje glede malijskih nacionalnih načrtov in politik, vključno z vprašanji, povezanimi z upravljanjem, ter malijske organe podpira pri načrtovanju dejavnosti, katerih cilj je vrnitev civilne uprave v ta del države, pri tem pa se natančno usklajuje z vsemi akterji Unije in zadevnimi programi Unije v državi;

               (b)

               malijskim organom v Moptiju in Segouju svetuje glede izvajanja načrtovanih dejavnosti iz točke (a), tudi tako, da podpira okrepljen dialog med malijskimi organi in lokalnim prebivalstvom, s posebnim poudarkom na izvajanju Resolucije Varnostnega sveta Združenih narodov 1325 (2000);

               (c)

               spodbuja medresorsko usklajevanje glede vprašanj, ki so povezana z upravljanjem Moptija in Segouja, ter usklajevanje med zadevnimi malijskimi ministrstvi ter guvernatoma Moptija in Segouja.

         Člen 4
   Struktura skupine EU za stabilizacijo
   1.   Skupina EU za stabilizacijo dopolnjuje delovanje delegacije Unije v Maliju in misij v okviru SVOP, ki so bile napotene v Mali. Skupina deluje v Bamaku, Moptiju in Segouju.
   2.   Vodja delegacije Unije v Maliju je hkrati vodja skupine EU za stabilizacijo.
   3.   Vodji skupine EU za stabilizacijo pri vsakodnevnem izvajanju stabilizacijskega ukrepa EU pomaga namestnik vodje skupine.
   4.   ESZD na sedežu določi kontaktno točko skupine EU za stabilizacijo.
   5.   Delegacija Unije v Maliju skupini EU za stabilizacijo zagotavlja logistično podporo v regiji.
   Člen 5
   Vodja skupine EU za stabilizacijo
   1.   Vodja skupine EU za stabilizacijo zagotovi, da skupina pravilno in učinkovito izvaja svoje naloge in v ta namen med drugim daje navodila namestniku vodje skupine.
   2.   Vodja skupine EU za stabilizacijo je splošno odgovoren za ustrezno izvajanje dolžnosti skrbnega ravnanja Unije.
   3.   Vodja skupine EU za stabilizacijo je odgovoren za disciplinski nadzor nad skupino. Disciplinske ukrepe zoper dodeljeno osebje izvršuje nacionalni organ, ki je to osebje dodelil, v skladu z nacionalnimi pravili, ali institucija Unije, ki je to osebje dodelila, oziroma ESZD.
   4.   Vodja skupine EU za stabilizacijo je odgovoren za zagotavljanje, da je vključevanje načela enakosti spolov sestavni del stabilizacijskega ukrepa EU in da se to delo usklajuje z uradom glavnega svetovalca ESZD za vprašanja enakosti spolov.
   5.   Vodja skupine EU za stabilizacijo omogoča, da se dejavnosti skupine lažje usklajujejo s tistimi, ki jih izvajajo države članice, in tistimi, ki potekajo v sklopu misij Unije v okviru SVOP, ki so bile napotene v Mali.
   Člen 6
   Osebje
   1.   Skupino EU za stabilizacijo, vključno z namestnikom vodje skupine, sestavlja predvsem osebje, ki ga dodelijo države članice, institucije Unije ali ESZD. Vodja skupine lahko po potrebi pogodbeno zaposli osebje, zlasti če osebje, ki ga je dodelil organ, ne opravlja potrebnih funkcij.
   2.   Vsak organ, ki dodeli osebje, krije stroške vseh članov osebja, ki ga je dodelil skupini EU za stabilizacijo, vključno s stroški za pot na mesto napotitve in nazaj, plačami, zdravstvenim zavarovanjem ter nadomestili, razen ustreznih dnevnic, ter dodatki za težke razmere in tveganje.
   3.   Vsak organ, ki je dodelil člana osebja, je odgovoren za odzivanje na vse pritožbe v zvezi z dodelitvijo, ki jih vloži član osebja ali pa so povezane z njim, in je odgovoren za vse tožbe zoper dodeljeno osebo.
   4.   Vsi člani osebja opravljajo svoje dolžnosti in ravnajo v interesu stabilizacijskega ukrepa EU. Spoštujejo varnostna načela in minimalne standarde, določene s Sklepom VP 2013/C 190/01 (1).
   Člen 7
   Privilegiji in imunitete
   VP zagotovi, da ima osebje skupine EU za stabilizacijo enake privilegije in imunitete kot osebje delegacije Unije v Maliju.
   Člen 8
   Politične smernice in nadzor PVO
   PVO zagotavlja politične smernice za stabilizacijski ukrep EU in nadzoruje njegovo izvajanje brez poseganja v pristojnosti VP.
   Člen 9
   Poročanje
   1.   Vodja skupine EU za stabilizacijo vsake štiri mesece po začetku operativne faze predloži pisna poročila za VP, PVO in druga pripravljalna telesa Sveta. PVO in drugim pripravljalnim telesom Sveta poroča tudi na zahtevo. Ustrezne službe ESZD po potrebi poročajo PVO in drugim pripravljalnim telesom Sveta.
   2.   Vodja skupine EU za stabilizacijo ob koncu svojega mandata Svetu, VP in Komisiji predloži celovito poročilo o izvajanju mandata.
   Člen 10
   Finančna ureditev
   1.   Referenčni finančni znesek za kritje odhodkov, povezanih z mandatom skupine EU za stabilizacijo, je 3 250 000 EUR.
   2.   Vsi odhodki se upravljajo v skladu s pravili in postopki, ki se uporabljajo za splošni proračun Unije. Fizične in pravne osebe lahko brez omejitev sodelujejo v postopkih oddaje javnih naročil s strani vodje skupine EU za stabilizacijo. Poleg tega za blago, kupljeno za skupino za stabilizacijo, ne veljajo pravila o poreklu.
   3.   Vodja skupine EU za stabilizacijo je odgovoren za izvrševanje proračuna. Upravljanje odhodkov je urejeno s pogodbo med vodjo skupine EU za stabilizacijo in Komisijo.
   Člen 11
   Varnost
   1.   Delegacija Unije v Maliju je odgovorna za varnost članov skupine in izpolnjevanje minimalnih varnostnih zahtev, ki se uporabljajo za osebje delegacije.
   2.   Vodja skupine EU za stabilizacijo upošteva navodila, ki jih v zvezi z načrtovanjem varnostnih ukrepov ter njihovim ustreznim in učinkovitim izvajanjem s strani skupine zagotavlja regionalni varnostni uradnik v Maliju.
   3.   Osebje skupine EU za stabilizacijo pred nastopom službe opravi obvezno varnostno usposabljanje. Na območju napotitve se udeležuje tudi rednega usposabljanja za obnovitev znanja, ki ga organizira regionalni varnostni uradnik v Maliju.
   Člen 12
   Razkritje podatkov
   1.   Skupina EU za stabilizacijo spoštuje varnostna načela in minimalne standarde, določene s Sklepom 2013/C 190/01.
   2.   VP je pooblaščen, da večdimenzionalni integrirani stabilizacijski misiji ZN v Maliju (MINUSMA), če je ustrezno in ob upoštevanju operativnih potreb stabilizacijskega ukrepa EU, v skladu z varnostnimi pravili za varovanje tajnih podatkov EU iz Sklepa 2013/C 190/01 posreduje tajne podatke in dokumente EU do stopnje „RESTREINT UE/EU RESTRICTED“, ki so nastali za namene ukrepa. V ta namen se lahko sklenejo dogovori na lokalni ravni.
   3.   VP lahko pooblastilo za dajanje informacij in zmožnost sklepanja dogovorov iz tega člena prenese na vodjo skupine EU za stabilizacijo.
   Člen 13
   Usklajevanje
   1.   VP zagotavlja, da je izvajanje tega sklepa skladno z zunanjim delovanjem Unije na splošno, tudi z razvojnimi programi Unije, z delom posebnega predstavnika Evropske unije za Sahel (PPEU za Sahel) ter z misijo Evropske unije v okviru SVOP v Maliju (EUCAP Sahel Mali) in misijo EU za usposabljanje v Maliju (EUTM Mali).
   2.   Skupina EU za stabilizacijo organizira redne informativne sestanke za misije držav članic v Maliju.
   3.   Skupina EU za stabilizacijo po potrebi sodeluje z vsemi zadevnimi mednarodnimi akterji, vključno z misijo MINUSMA.
   Člen 14
   Pregled
   ESZD opravi pregled po ukrepanju, ki temelji tudi na celovitem poročilu o izvajanju mandata iz člena 9(2), ki ga je treba predložiti PVO.
   Člen 15
   Začetek veljavnosti in trajanje
   Ta sklep začne veljati na dan sprejetja in preneha veljati 31. oktobra 2018.

      V Bruslju, 4. avgusta 2017

            Za Svet

            Predsednik

         M. MAASIKAS

      (1)  Sklep visokega predstavnika Unije za zunanje zadeve in varnostno politiko z dne 19. aprila 2013 o varnostnih pravilih za Evropsko službo za zunanje delovanje (UL C 190, 29.6.2013, str. 1).


title: Sklep Sveta 2003/222/SZVP z dne 21. marca 2003 o sklenitvi Sporazuma med Evropsko unijo in Nekdanjo jugoslovansko republiko Makedonijo o statusu sil pod vodstvom Evropske unije (EUF) v Nekdanji jugoslovanski republiki Makedoniji

text:
Pomembno pravno obvestilo

|

32003D0222

Uradni list L 082 , 29/03/2003 str. 0045 - 0045

		Sklep sveta 2003/222/SZVPz dne 21. marca 2003o sklenitvi Sporazuma med Evropsko unijo in Nekdanjo jugoslovansko republiko Makedonijo o statusu sil pod vodstvom Evropske unije (EUF) v Nekdanji jugoslovanski republiki MakedonijiSVET EVROPSKE UNIJE JE –ob upoštevanju Pogodbe o Evropski uniji in zlasti člena 24 Pogodbe,ob upoštevanju priporočila predsedstva,ob upoštevanju naslednjega:(1) Svet je 27. januarja 2003 sprejel Skupni ukrep 2003/92/SZVP o vojaški operaciji Evropske unije v Nekdanji jugoslovanski republiki Makedoniji (NJRM) [1].(2) Člen 12 tega skupnega ukrepa predvideva, da je status sil pod vodstvom EU v NJRM urejen s sporazumom z vlado Nekdanje jugoslovanske republike Makedonije, ki se sklene na podlagi člena 24 Pogodbe o Evropski uniji.(3) Po sprejetju Sklepa Sveta 27. februarja 2003, ki predsedstvo pooblašča za začetek pogajanj, je predsedstvo z NJRM doseglo sporazum o statusu sil pod vodstvom EU v NJRM.(4) Ta sporazum je treba odobriti –SKLENIL:Člen 1Sporazum med Evropsko unijo in Nekdanjo jugoslovansko republiko Makedonijo (NJRM) o statusu sil pod vodstvom Evropske unije v NJRM se v imenu Evropske unije odobri.Besedilo omenjenega sporazuma je priloga temu sklepu.Člen 2Predsednik Sveta se pooblasti za imenovanje osebe, pooblaščene za podpis sporazuma z učinkom, ki zavezuje Evropsko unijo.Člen 3Ta sklep se objavi v Uradnem listu Evropske unije.Člen 4Ta sklep začne veljati z dnem sprejetja.V Bruslju, 21. marca 2003Za SvetPredsednikG. Papandreou[1] UL L 34, 11.2.2003, str. 26.--------------------------------------------------


title: Sklep Komisije z dne 26. maja 1987 o ustanovitvi Svetovalnega odbora za odpiranje javnih naročil

text:
Pomembno pravno obvestilo

|

31987D0305

Uradni list L 152 , 12/06/1987 str. 0032 - 0033 finska posebna izdaja: poglavje 6 zvezek 2 str. 0155  švedska posebna izdaja: poglavje 6 zvezek 2 str. 0155

		Sklep Komisijez dne 26. maja 1987o ustanovitvi Svetovalnega odbora za odpiranje javnih naročil(87/305/EGS)KOMISIJA EVROPSKIH SKUPNOSTI JEob upoštevanju Pogodbe o ustanovitvi Evropske gospodarske skupnosti,ker objektivno in učinkovito odpiranje javnih naročil na celotnem območju Skupnosti predstavlja prednostni cilj za Skupnost glede dokončnega oblikovanja notranjega trga do leta 1992;ker mora Komisija za dosego tega cilja bolje oceniti ekonomsko, strokovno, pravno in socialno stvarnost javnih naročil in da bodo zainteresirane skupine bolje razumele težave, ki spremljajo uveljavljanje predpisov Skupnosti na tem področju;ker lahko tesen in trajen stik z ekonomskimi interesi na področju javnih naročil za dobave, dela in storitve prispeva k temu dosežku;ker je najprimernejši način za ureditev teh stikov ustanovitev svetovalnega odbora pod okriljem Komisije, v katerem so ti interesi predstavljeni; ker je nadalje v tem odboru primerno predvideti prisotnost dobro usposobljenih oseb, ki lahko svoje splošno znanje o javnih naročilih prenesejo na raven Skupnosti,SKLENILA:Člen 1Pod okriljem Komisije se ustanovi Svetovalni odbor za odpiranje javnih naročil v Skupnosti (v nadaljevanju "odbor").Člen 2Naloga odbora je pomagati Komisiji, bodisi na njeno zahtevo bodisi na lastno pobudo, pri ocenjevanju ekonomskih, strokovnih, pravnih in socialnih vidikov javnih naročil. Naloga odbora je tudi, da zadevne sektorje pripravi do tega, da popolnoma upoštevajo težave, ki se nanašajo na uporabo predpisov Skupnosti na tem področju.Člen 3Odbor je sestavljen iz največ 24 članov.Člen 4Odbor sestavljajo neodvisni strokovnjaki, katerih poslovne in gospodarske izkušnje ter usposobljenost glede javnih naročil na ravni Skupnosti je splošno priznana. Člane odbora določi Komisija po posvetovanju z zadevnim poslovnim in industrijskim sektorjem.Člen 5Mandat članov odbora traja dve leti. Lahko se ga podaljša. Po izteku dveh let člani odbora opravljajo funkcijo do njihove zamenjave ali ponovnega imenovanja.Mandat člana se konča pred iztekom veljavnosti dvoletnega obdobja z njegovim odstopom ali smrtjo. Komisija ima pravico, da kadarkoli prekine mandat člana.Za preostanek mandata se člana zamenja v skladu s postopkom, predvidenim v členu 4.Opravljeno delo ni nagrajeno.Člen 6V informacijo Komisija objavi seznam članov v Uradnem listu Evropskih skupnosti.Člen 7Odboru predseduje predstavnik Komisije.Člen 8Odbor lahko povabi kogar koli, ki je posebej usposobljen za področje na dnevnem redu, da sodeluje kot strokovnjak.Strokovnjaki sodelujejo v razpravi le v zvezi z vprašanjem, zaradi katerega so bili povabljeni.Člen 9Odbor lahko ustanovi delovne skupine.Člen 101. Odbor se sestane v prostorih Komisije, kadar ga skliče Komisija.2. Predstavniki zadevnih služb Komisije se udeležijo srečanj odbora in delovnih skupin.3. Sekretariat odbora in delovnih skupin zagotavljajo službe Komisije.Člen 11Brez poseganja v določbe člena 214 Pogodbe se od članov odbora in, kjer je primerno, od strokovnjakov, ki so povabljeni po postopku, predvidenem v členu 8, zahteva, da ne razkrivajo informacij, ki so jih pridobili pri delu v odboru ali delovnih skupinah, kadarkoli jih Komisija obvesti, da se zahtevano mnenje ali sproženo vprašanje nanaša na zadeve, ki so zaupne narave.V takih primerih se srečanj udeležijo le člani odbora in predstavniki služb Komisije.Člen 12Ta sklep začne učinkovati 26. maja 1987.Za KomisijoCockfieldPodpredsednik--------------------------------------------------


title: 2008/182/Euratom: Sklep Sveta z dne 25. februarja 2008 o spremembi Sklepa Sveta z dne 16. decembra 1980 o ustanovitvi posvetovalnega odbora za fuzijski program

text:
               4.3.2008

               SL

               Uradni list Evropske unije

               L 59/15

      SKLEP SVETA

   z dne 25. februarja 2008
   o spremembi Sklepa Sveta z dne 16. decembra 1980 o ustanovitvi posvetovalnega odbora za fuzijski program
   (2008/182/Euratom)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti za atomsko energijo in zlasti četrtega odstavka člena 7 Pogodbe,
   ob upoštevanju Sklepa Sveta 2006/970/Euratom z dne 18. decembra 2006 o Sedmem okvirnem programu Evropske skupnosti za atomsko energijo (Euratom) za dejavnosti na področju jedrskih raziskav in usposabljanja (1), ki hkrati prispeva k oblikovanju družbe znanja, izgradnji Evropskega raziskovalnega prostora,
   ob upoštevanju Odločbe Sveta 2006/976/Euratom z dne 19. decembra 2006 o posebnem programu za izvajanje Sedmega okvirnega programa Evropske skupnosti za atomsko energijo (Euratom) za dejavnosti na področju jedrskih raziskav in usposabljanja (2007–2011) (2) in zlasti člena 7(2) Odločbe, ki določa, da Komisiji pri izvajanju posebnega programa pomaga posvetovalni odbor ter da so za vidike, povezane s fuzijo, sestava tega odbora in podrobni operativni predpisi in postopki, ki se zanj uporabljajo, določeni v Sklepu Sveta z dne 16. decembra 1980 o ustanovitvi posvetovalnega odbora za fuzijski program (3) (v nadaljnjem besedilu „Sklep Sveta z dne 16. decembra 1980“ oziroma „CCE-FU“),
   ob upoštevanju Akta o pristopu iz leta 2005 in zlasti člena 50 Akta,
   ob upoštevanju Sklepa Sveta z dne 16. decembra 1980 in zlasti odstavka 14 Sklepa, ki določa sistem glasovanja za CCE-FU,
   ob upoštevanju naslednjega:

               (1)

               CCE-FU odloča po sistemu ponderiranja glasovanja, kadar odloča v skladu z odstavkom 5(g) Sklepa Sveta z dne 16. decembra 1980 za „opredelitev prednostnih nalog z namenom dodelitve preferencialne podpore“.

               (2)

               CCE-FU je 21. marca 2007 soglasno priporočil posodobitev svojega sistema ponderiranega glasovanja, ki se mora pri obravnavanju vidikov, povezanih s fuzijo, uporabljati znotraj odbora v skladu z odstavkom 14 Sklepa Sveta z dne 16. decembra 1980, da bi vključil pravice glasovanja novih držav članic po njihovem pristopu.

               (3)

               Ob upoštevanju zgoraj navedenega je primerno ustrezno spremeniti Sklep Sveta z dne 16. decembra 1980 –

         SKLENIL:
   Edini člen
   V odstavku 14 Sklepa Sveta z dne 16. decembra 1980 se zadnja dva stavka nadomestita z naslednjim besedilom:

      „Mnenja, ki se nanašajo na točko (g) odstavka 5, se sprejmejo s pomočjo naslednjega sistema ponderiranega glasovanja:

                  Belgija

                  2

                  Bolgarija

                  2

                  Češka

                  2

                  Danska

                  2

                  Nemčija

                  5

                  Estonija

                  1

                  Grčija

                  2

                  Španija

                  3

                  Francija

                  5

                  Irska

                  2

                  Italija

                  5

                  Ciper

                  1

                  Latvija

                  1

                  Litva

                  2

                  Luksemburg

                  1

                  Madžarska

                  2

                  Malta

                  1

                  Nizozemska

                  2

                  Avstrija

                  2

                  Poljska

                  3

                  Portugalska

                  2

                  Romunija

                  2

                  Slovenija

                  1

                  Slovaška

                  2

                  Finska

                  2

                  Švedska

                  2

                  Združeno kraljestvo

                  5

                  Švica

                  2

                  Skupaj

                  64

            Za sprejetje mnenja je zahtevana večina 33 glasov za, ki jih je oddalo vsaj petnajst delegacij.“

      V Bruslju, 25. februarja 2008

            Za Svet

            Predsednik

         A. VIZJAK

      (1)  UL L 400, 30.12.2006, str. 60. Popravljena različica v UL L 54, 22.2.2007, str. 21.

      (2)  UL L 400, 30.12.2006, str. 404. Popravljena različica v UL L 54, 22.2.2007, str. 139.

      (3)  Neobjavljen, vendar nazadnje spremenjen s Sklepom Sveta 2005/336/Euratom (UL L 108, 29.4.2005, str. 64).


title: 2005/76/ES: Sklep Sveta z dne 22. novembra 2004 o podpisu in začasni uporabi Sporazuma v obliki izmenjave pisem o podaljšanju Protokola o določitvi ribolovnih možnosti in denarnega nadomestila iz Sporazuma med Evropsko gospodarsko skupnostjo in Islamsko zvezno republiko Komori o ribolovu v obalnih vodah Komorov za obdobje od 28. februarja 2004 do 31. decembra 2004 v imenu Evropske skupnosti

text:
               2.2.2005

               SL

               Uradni list Evropske unije

               L 29/20

         SKLEP SVETA
   z dne 22. novembra 2004
   o podpisu in začasni uporabi Sporazuma v obliki izmenjave pisem o podaljšanju Protokola o določitvi ribolovnih možnosti in denarnega nadomestila iz Sporazuma med Evropsko gospodarsko skupnostjo in Islamsko zvezno republiko Komori o ribolovu v obalnih vodah Komorov za obdobje od 28. februarja 2004 do 31. decembra 2004 v imenu Evropske skupnosti
   (2005/76/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 37 v povezavi s členom 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)

               V skladu s Sporazumom med Evropsko gospodarsko skupnostjo in Islamsko zvezno republiko Komori o ribolovu v obalnih vodah Komorov (1) pogodbenice pred iztekom obdobja veljavnosti Protokola, ki je priložen Sporazumu, začnejo pogajanja, da bi v medsebojnem soglasju določile vsebino Protokola za naslednje obdobje in, če je potrebno, njegove spremembe, ali da bi spremenile Prilogo k Protokolu.

               (2)

               Pogodbenici sta se odločili, da naj se do pogajanj o spremembi Protokola obdobje veljavnosti trenutnega Protokola, ki je bil odobren z Uredbo (ES) št. 1439/2001 (2), podaljša s sporazumom v obliki izmenjave pisem za obdobje od 28. februarja 2004 do 31. decembra 2004.

               (3)

               Izmenjava pisem ribičem Skupnosti zagotavlja v vodah pod suverenostjo ali jurisdikcijo Komorov ribolovne možnosti od 28. februarja 2004 do 31. decembra 2004.

               (4)

               Da bi se izognili prekinitvi ribolovne dejavnosti plovil Skupnosti, je bistvenega pomena, da podaljšanje začne veljati čim prej. Sporazum v obliki izmenjave pisem je torej treba podpisati s pridržkom njegove dokončne sklenitve s strani Sveta.

               (5)

               Potrditi je treba način razdelitve ribolovnih možnosti med države članice na podlagi Protokola, katerega veljavnost se je podaljšala –

         SKLENIL:
   Člen 1
   S pridržkom sprejetja sklepa Sveta o njegovi sklenitvi se v imenu Skupnosti odobri podpis Sporazuma v obliki izmenjave pisem o podaljšanju Protokola o določitvi ribolovnih možnosti in denarnega nadomestila iz Sporazuma med Evropsko gospodarsko skupnostjo in Islamsko zvezno republiko Komori o ribolovu v obalnih vodah Komorov za obdobje od 28. februarja 2004 do 31. decembra 2004.
   Besedilo Sporazuma v obliki izmenjave pisem je priloženo temu sklepu.
   Člen 2
   S pridržkom njegove sklenitve je predsednik Sveta pooblaščen, da imenuje osebe, pooblaščene za podpis Sporazuma v obliki izmenjave pisem v imenu Skupnosti.
   Člen 3
   Sporazum v obliki izmenjave pisem se v Skupnosti začasno uporablja od 28. februarja 2004.
   Člen 4
   Ribolovne možnosti, določene v členu 1 Protokola, se razdelijo med države članice, kot sledi:

               (a)

               plovila za ribolov tuna s potegalkami:

                           Španija

                           :

                           18 plovil

                           Francija

                           :

                           21 plovil

                           Italija

                           :

                           1 plovilo;

               (b)

               plovila s površinskim parangalom:

                           Španija

                           :

                           20 plovil

                           Portugalska

                           :

                           5 plovil.

         Če prošnje za dovoljenja iz teh držav članic ne izpolnijo vseh ribolovnih možnosti, določenih v Protokolu, lahko Komisija upošteva tudi prošnje za dovoljenja iz drugih držav članic.
   Člen 5
   Države članice, katerih plovila lovijo po tem Sporazumu, morajo Komisijo v skladu z Uredbo Komisije (ES) št. 500/2001 z dne 14. marca 2001 o podrobnih pravilih za uporabo Uredbe Sveta (EGS) št. 2847/93 o nadzoru ulova z ribiškimi plovili Skupnosti v vodah tretjih držav in mednarodnih vodah (3) obveščati o količinah vsakega staleža, ki so bile ulovljene v ribolovnem območju Komorov.

      V Bruslju, 22. novembra 2004

            Za Svet

            Predsednik

         C. VEERMAN

      (1)  UL L 137, 2.6.1988, str. 19.

      (2)  UL L 193, 17.7.2001, str. 1.

      (3)  UL L 73, 15.3.2001, str. 8.
   SPORAZUM V OBLIKI IZMENJAVE PISEM
   o podaljšanju Protokola o določitvi ribolovnih možnosti in denarnega nadomestila iz Sporazuma med Evropsko gospodarsko skupnostjo in Islamsko zvezno republiko Komori o ribolovu v obalnih vodah Komorov za obdobje od 28. februarja 2004 do 31. decembra 2004
   Spoštovani,
   v čast mi je potrditi strinjanje z naslednjo vmesno ureditvijo za podaljšanje trenutno veljavnega Protokola (od 28. februarja 2001 do 27. februarja 2004), ki določa ribolovne možnosti in denarno nadomestilo iz Sporazuma med Evropsko gospodarsko skupnostjo in Islamsko zvezno republiko Komori o ribolovu v obalnih vodah Komorov, do začetka pogajanj o spremembah Protokola k Sporazumu o ribolovu:

               1.

               Od 28. februarja 2004 do 31. decembra 2004 se še naprej uporablja ureditev, ki se je uporabljala zadnja tri leta. Denarno nadomestilo Skupnosti bo v skladu z vmesno ureditvijo ustrezalo pro rata temporis znesku, ki je določen v členu 2 trenutno veljavnega Protokola, tj. 291 875 eurov. Denarno nadomestilo se bo izplačalo najkasneje 1. decembra 2004. Prav tako se bodo uporabljali pogoji za izplačilo zneska, ki so določeni v členu 3 Protokola.

               2.

               V vmesnem obdobju se bodo dovoljenja za ribolov podeljevala v okviru omejitev, ki se uporabljajo v skladu s členom 1 trenutno veljavnega Protokola, v zameno za plačilo dajatev ali predplačil, ki ustrezajo zneskom, določenim v točki 1 Priloge k Protokolu.

         Hvaležen bi vam bil, če bi potrdili prejem tega pisma in strinjanje z njegovo vsebino.
   Sprejmite izraze mojega globokega spoštovanja,

         V imenu Sveta Evropske unije

   Spoštovani,
   v čast mi je potrditi prejem vašega pisma z današnjim datumom, v katerem je zapisano:
   „V čast mi je potrditi strinjanje z naslednjo vmesno ureditvijo za podaljšanje trenutno veljavnega Protokola (od 28. februarja 2001 do 27. februarja 2004), ki določa ribolovne možnosti in denarno nadomestilo iz Sporazuma med Evropsko gospodarsko skupnostjo in Islamsko zvezno republiko Komori o ribolovu v obalnih vodah Komorov, do začetka pogajanj o spremembah Protokola k Sporazumu o ribolovu:

               1.

               Od 28. februarja 2004 do 31. decembra 2004 se še naprej uporablja ureditev, ki se je uporabljala zadnja tri leta. Denarno nadomestilo Skupnosti bo v skladu z vmesno ureditvijo ustrezalo pro rata temporis znesku, ki je določen v členu 2 trenutno veljavnega Protokola, tj. 291 875 eurov. Denarno nadomestilo se bo izplačalo najkasneje 1. decembra 2004. Prav tako se bodo uporabljali pogoji za izplačilo zneska, ki so določeni v členu 3 Protokola.

               2.

               V vmesnem obdobju se bodo dovoljenja za ribolov podeljevala v okviru omejitev, ki se uporabljajo v skladu s členom 1 trenutno veljavnega Protokola, v zameno za plačilo dajatev ali predplačil, ki ustrezajo zneskom, določenim v točki 1 Priloge k Protokolu.

         Hvaležen bi vam bil, če bi potrdili prejem tega pisma in strinjanje z njegovo vsebino.“
   V čast mi je potrditi, da je vsebina vašega pisma za Vlado Islamske zvezne republike Komori sprejemljiva ter da v skladu z vašim predlogom vaše pismo in pričujoče pismo sestavljata sporazum.
   Sprejmite izraze mojega globokega spoštovanja,

         Za Vlado Islamske zvezne republike Komori


title: Izvedbeni sklep Sveta (EU) 2016/2090 z dne 21. novembra 2016 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost

text:
               30.11.2016

               SL

               Uradni list Evropske unije

               L 324/7

         IZVEDBENI SKLEP SVETA (EU) 2016/2090
   z dne 21. novembra 2016
   o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395 Direktive,
   ob upoštevanju predloga Evropske komisije,
   ob upoštevanju naslednjega:

               (1)

               Točka 14 člena 287 Direktive 2006/112/ES Republiki Poljski (v nadaljnjem besedilu: Poljska) dovoljuje oprostitev davka na dodano vrednost (DDV) davčnim zavezancem, katerih letni promet ne presega protivrednosti zneska v nacionalni valuti v vrednosti 10 000 EUR po menjalnem tečaju na dan njenega pristopa.

               (2)

               Na podlagi Odločbe Sveta 2009/790/ES (2) je lahko Poljska do 31. decembra 2012 kot odstopanje oprostila plačilo DDV davčnim zavezancem, katerih letni promet ni presegal protivrednosti zneska v nacionalni valuti v vrednosti 30 000 EUR po menjalnem tečaju na dan njenega pristopa (v nadaljnjem besedilu: ukrep dostopanja). Zatem je bil ukrep odstopanja z Izvedbenim sklepom Sveta 2012/769/EU (3) podaljšan do 31. decembra 2015 in nato z Izvedbenim sklepom Sveta (EU) 2015/1173 (4) do 31. decembra 2018.

               (3)

               V dopisu, ki ga je Komisija evidentirala 1. junija 2016, je Poljska zaprosila za dovoljenje, da ta prag zviša s 30 000 EUR na 40 000 EUR. Na podlagi tega zvišanja bi bilo vseh ali nekaterih obveznosti v zvezi z DDV iz poglavij 2 do 6 naslova XI Direktive 2006/112/ES oproščeno dodatno število zelo malih podjetij. Breme davčnih administracij pri reviziji zelo malih podjetij bi bilo tudi zmanjšano.

               (4)

               V skladu z drugim pododstavkom člena 395(2) Direktive 2006/112/ES je Komisija z dopisi z dne 22. septembra 2016 o zahtevi Poljske obvestila druge države članice. Komisija je z dopisom z dne 23. septembra 2016 uradno obvestila Poljsko, da ima na voljo vse informacije, potrebne za presojo prošnje.

               (5)

               Iz informacij, ki jih je predložila Poljska, sledi, da bi ukrep odstopanja lahko uporabilo 24 000 dodatnih davčnih zavezancev z namenom zmanjšanja njihovih obveznosti v zvezi z DDV. Učinek ukrepa na proračun Poljske na ravni DDV je ocenjen na 300 milijonov PLN.

               (6)

               Ker bo višji prag dodatno zmanjšal obveznosti DDV za zelo mala podjetja in ker se slednja v skladu s členom 290 Direktive 2006/112/ES še vedno lahko odločijo za splošno ureditev DDV, bi bilo treba Poljski dovoliti, da višji prag uporablja za nadaljnje omejeno obdobje iz Odločbe 2009/790/ES, ki se konča 31. decembra 2018. Vendar pa se členi 281 do 294 Direktive 2006/112/ES glede posebne ureditve za mala podjetja pregledujejo, zato bi direktiva o spremembi navedenih členov lahko začela veljati že pred tem datumom.

               (7)

               Odstopanje ne bo vplivalo na lastna sredstva Unije, pridobljena iz DDV, ker bo Poljska izračunala nadomestilo v skladu s členom 6 Uredbe Sveta (EGS, Euratom) št. 1553/89 (5).

               (8)

               Odločbo 2009/790/ES bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Člena 1 in 2 Odločbe 2009/790/ES se nadomestita z naslednjim:

      „Člen 1
      Z odstopanjem od člena 287 Direktive 2006/112/ES se Republiki Poljski dovoli oprostitev plačila DDV za davčne zavezance, katerih letni promet ne presega protivrednosti zneska v nacionalni valuti v vrednosti 40 000 EUR na dan njenega pristopa.
      Člen 2
      Ta odločba se uporablja do začetka veljavnosti direktive o spremembi členov 281 do 294 Direktive 2006/112/ES glede posebne ureditve za mala podjetja ali do 31. decembra 2018, pri čemer se upošteva zgodnejši datum.“

   Člen 2
   Ta sklep je naslovljen na Republiko Poljsko.

      V Bruslju, 21. novembra 2016

            Za Svet

            Predsednik

         P. PLAVČAN

      (1)  UL L 347, 11.12.2006, str. 1.

      (2)  Odločba Sveta 2009/790/ES z dne 20. oktobra 2009 o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 283, 30.10.2009, str. 53).

      (3)  Izvedbeni sklep Sveta 2012/769/EU z dne 4. decembra 2012 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 338, 12.12.2012, str. 27).

      (4)  Izvedbeni sklep Sveta (EU) 2015/1173 z dne 14. julija 2015 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 189, 17.7.2015, str. 36).

      (5)  Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).


title: 2005/213/ES: Sklep Sveta z dne 24. januarja 2005 o sklenitvi Sporazuma v obliki izmenjave pisem o začasni uporabi Protokola o določitvi možnosti ribolova in finančnem nadomestilu predvidenih v Sporazumu med Evropsko gospodarsko skupnostjo in Republiko Slonokoščeno obalo o ribolovu na odprtem morju Slonokoščene obale za obdobje od 1. julija 2004 do 30. junija 2007

text:
               22.3.2005

               SL

               Uradni list Evropske unije

               L 76/1

         SKLEP SVETA
   z dne 24. januarja 2005
   o sklenitvi Sporazuma v obliki izmenjave pisem o začasni uporabi Protokola o določitvi možnosti ribolova in finančnem nadomestilu predvidenih v Sporazumu med Evropsko gospodarsko skupnostjo in Republiko Slonokoščeno obalo o ribolovu na odprtem morju Slonokoščene obale za obdobje od 1. julija 2004 do 30. junija 2007
   (2005/213/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 37 v povezavi s prvim pododstavkom člena 300(2) Pogodbe;
   ob upoštevanju predloga Komisije;
   ob upoštevanju naslednjega:

               (1)

               V skladu s Sporazumom med Evropsko gospodarsko skupnostjo in Republiko Slonokoščeno obalo o ribolovu na odprtem morju Slonokoščene obale (1) in pred prenehanjem veljavnosti Protokola, priloženega k Sporazumu, pogodbeni stranki s pogajanji soglasno določita vsebino Protokola za naslednje obdobje in, če je potrebno, spremembe in dopolnitve k prilogi.

               (2)

               Stranki sta se pogajali o novem protokolu o določitvi možnosti ribolova in finančnem nadomestilu v Abidžanu od 9. do 13. novembra 2003. Za obdobje od 1. julija 2004 do 30. junija 2007 je bil ta protokol parafiran 3. marca 2004 v Bruslju.

               (3)

               V skladu s tem protokolom imajo ribiči Skupnosti od 1. julija 2004 do 30. junija 2007 možnost ribolova v vodah, ki spadajo pod suverenost in pristojnost Slonokoščene obale.

               (4)

               Da bi se plovila Skupnosti izognila prekinitvi ribolovnih dejavnosti, je treba novi protokol začeti uporabljati v najkrajšem možnem času; zato sta stranki parafirali Sporazum z izmenjavo pisem, ki predvideva začasno uporabo parafiranega protokola od prvega dne, ki sledi prenehanju veljavnosti Protokola.

               (5)

               Pomembno je, da se opredeli način razdelitve možnosti ribolova med državami članicami na podlagi tradicionalne razdelitve možnosti ribolova v okviru Sporazuma o ribolovu.

               (6)

               Zato je treba odobriti Sporazum v obliki izmenjave pisem ob upoštevanju njegove dokončne sklenitve s strani Sveta –

         SKLENIL:
   Člen 1
   Sporazum v obliki izmenjave pisem o začasni uporabi Protokola o določitvi možnosti ribolova in finančnem nadomestilu predvidenih v Sporazumu med Evropsko gospodarsko skupnostjo in Republiko Slonokoščeno obalo o ribolovu na odprtem morju Slonokoščene obale za obdobje od 1. julija 2004 do 30. junija 2007, se odobri v imenu Skupnosti.
   Besedili Sporazuma v obliki izmenjave pisem in Protokola sta priloženi k temu sklepu.
   Člen 2
   1.   Možnosti ribolova, ki so določene v Protokolu, so porazdeljene med države članice na naslednji način:

               (a)

               pridneni ribolov:
               Španija: 1 300 BT (bruto tonaža) na mesec povprečno letno

               (b)

               ribolov tunov:

                           (i)

                           plovila za ribolov tunov s potegalkami

                                       —

                                       Francija: 17 plovil

                                       —

                                       Španija: 17 plovil

                           (ii)

                           plovila s površinskim parangalom

                                       —

                                       Španija: 6 plovil

                                       —

                                       Portugalska: 5 plovil

                           (iii)

                           plovila za ribolov tunov z ribiško palico

                                       —

                                       Francija: 3 plovila

         2.   Če te države članice ne izkoristijo vseh možnosti ribolova, določenih s Protokolom, lahko Komisija obravnava prošnje za izdajo ribolovnih dovoljenj vseh ostalih držav članic.
   Člen 3
   Države članice, katerih plovila opravljajo ribolov v okviru tega sporazuma, uradno sporočijo Komisiji vse količine zalog, zajetih v ribolovni coni Slonokoščene obale v skladu s pravili iz Uredbe Komisije (ES) št. 500/2001 z dne 14. marca 2001 o podrobnih pravilih za uporabo Uredbe Sveta (EGS) št. 2847/93 o nadzoru ulova z ribiškimi plovili Skupnosti v vodah tretjih držav in mednarodnih vodah (2).
   Člen 4
   Predsednik Sveta je pooblaščen za imenovanje oseb, ki so pooblaščene za podpis Sporazuma v obliki izmenjave pisem z zavezujočim učinkom za Skupnost.

      V Bruslju, 24. januarja 2005

            Za Svet

            Predsednik

         F. BODEN

      (1)  UL L 379, 31.12.1990, str. 3. Sporazum, kakor je bil nazadnje spremenjen s Protokolom o določitvi možnosti ribolova in finančnem nadomestilu predvidenih v Sporazumu med Evropsko gospodarsko skupnostjo in Republiko Slonokoščeno obalo o ribolovu na odprtem morju Slonokoščene obale za obdobje od 1. julija 2000 do 30. junija 2003 (UL L 102, 12.4.2001, str. 3).

      (2)  UL L 73, 15.3.2001, str. 8.
    ---documentbreak---

               22.3.2005

               SL

               Uradni list Evropske unije

               L 76/3

         SPORAZUM V OBLIKI IZMENJAVE PISEM
   o začasni uporabi Protokola o določitvi možnosti ribolova in finančnem nadomestilu, predvidenih v Sporazumu med Evropsko gospodarsko skupnostjo in Republiko Slonokoščeno obalo o ribolovu na odprtem morju Slonokoščene obale za obdobje od 1. julija 2004 do 30. junija 2007
   Spoštovani,
   počaščen sem, da Vas lahko glede Protokola, parafiranega 3. marca 2004 v Bruslju, ki določa možnosti ribolova in finančno nadomestilo za obdobje od 1. julija 2004 do 30. junija 2007, obvestim, da ga je vlada Slonokoščene obale pripravljena začasno uporabljati od 1. julija 2004 do njegovega začetka veljavnosti v skladu s členom 10 tega protokola, pod pogojem, da je Evropska skupnost pripravljena storiti enako.
   V tem primeru se plačilo prvega obroka finančnega nadomestila, določenega v členu 3 Protokola, izvrši pred 31. decembrom 2004.
   Hvaležen Vam bom, če bi mi lahko potrdili strinjanje Evropske skupnosti o začasni uporabi Protokola.
   Hvaležen Vam bom, če boste potrdili prejem tega pisma.
   S spoštovanjem,

         Za Vlado Slonokoščene obale

   V čast mi je potrditi prejem Vašega pisma z današnjim datumom, ki se glasi:

      „Počaščen sem, da Vas lahko glede Protokola, parafiranega 3. marca 2004 v Bruslju, ki določa možnosti ribolova in finančno nadomestilo za obdobje od 1. julija 2004 do 30. junija 2007, obvestim, da ga je vlada Slonokoščene obale pripravljena začasno uporabljati od 1. julija 2004 do njegovega začetka veljavnosti v skladu s členom 10 tega protokola, pod pogojem, da je Evropska skupnost pripravljena storiti enako.
      V tem primeru se plačilo prvega obroka finančnega nadomestila, določenega v členu 3 Protokola, izvrši pred 31. decembrom 2004.
      Hvaležen Vam bom, če bi mi lahko potrdili strinjanje Evropske skupnosti o začasni uporabi Protokola.“

   Počaščen sem, da Vam lahko potrdim, da se Evropska skupnost strinja z omenjeno začasno uporabo Protokola.
   S spoštovanjem,

         V imenu Sveta Evropske unije

   PROTOKOL
   o določitvi možnosti ribolova in finančnem nadomestilu, predvidenih v Sporazumu med Evropsko gospodarsko skupnostjo in Republiko Slonokoščeno obalo o ribolovu na odprtem morju Slonokoščene obale za obdobje od 1. julija 2004 do 30. junija 2007
   Člen 1
   1.   Od 1. julija 2004 in za triletno obdobje so možnosti ribolova iz člena 2 Sporazuma določene, kot sledi:

               (a)

               zamrzovalna plovila za pridneni globokomorski ribolov lupinarjev, glavonožcev, in pridnenih ribjih vrst: 1 300 BT (1) (bruto tonaža) na mesec povprečno letno;

               (b)

               plovila za ribolov tunov z ribiško palico: 3 plovila;

               (c)

               plovila s površinskim parangalom: 11 plovil;

               (d)

               plovila za ribolov tunov s potegalkami: 34 plovil.

         2.   V skladu z uporabo prvega odstavka člena 4 Sporazuma, plovila, ki plujejo pod zastavo ene izmed držav članic Evropske skupnosti, ne morejo opravljati ribolovnih dejavnosti v ribolovni coni Slonokoščene obale brez dovoljenja za ribolov, izdanega v okviru tega protokola in po pravilih iz priloge.
   Člen 2
   Možnosti ribolova iz člena 1 so lahko na prošnjo Evropske skupnosti soglasno zvišane, vendar v meri, ko še ne ogrožajo razumnega izkoriščanja ribolovnih virov Slonokoščene obale.
   V tem primeru se zviša finančno nadomestilo iz prvega odstavka člena 3, sorazmerno in po načinu pro rata temporis.
   Člen 3
   1.   Finančno nadomestilo za možnost ribolova iz člena 1 ter podpora področni ribolovni politiki, kakor je predvidena v členu 4, znaša 1 065 000 EUR letno.
   2.   To finančno nadomestilo pokriva ulov 9 000 ton tunov letno v vodah Slonokoščene obale. Če količina ulova, ki ga opravijo ladje Skupnosti, preseže to količino, se dolgovani znesek sorazmerno poveča. Vendar celotni znesek finančnega nadomestila, ki ga plača Skupnost, ne sme preseči dvojnega zneska iz odstavka 1.
   3.   Letno finančno nadomestilo se plača najkasneje 31. decembra vsako leto Protokola. Namembnost tega finančnega nadomestila spada pod izključno pristojnost vlade Slonokoščene obale in sledi zahtevam, ki jih predvideva člen 4.
   Člen 4
   1.   Stranki se sporazumeta o ciljih, ki jih je potrebno doseči na področju dolgoročnega upravljanja z ribolovnimi viri Slonokoščene obale. Finančno nadomestilo iz prvega odstavka člena 3 bo namenjeno dejavnostim za realizacijo teh ciljev, določenih v večletnem področnem programu vlade Slonokoščene obale, na razviden način in po razdelitvi:

               (a)

               financiranje znanstvenih programov, vključno z ribolovno ekspedicijo čezoceanskega plovila, namenjeno izboljšanju znanja o ribolovnih in bioloških virih v ribolovni coni Slonokoščene obale: 200 000 EUR;

               (b)

               podpora za spremljanje, kontrolo in nadzor ribolova, vključno z namestitvijo satelitskega sistema za nadzor ribiških plovil (VMS) in to pred koncem drugega leta veljavnosti tega protokola: 280 000 EUR;

               (c)

               izboljšanje ribolovne statistike: 100 000 EUR;

               (d)

               podpora pristojnemu Ministrstvu za živinorejo in ribiške vire Slonokoščene obale (v nadaljnjem besedilu „ministrstvo“), za pripravo in izvajanje politike in strategije razvoja ribolova: 485 000 EUR.

         2.   Ministrstvo v skladu z Večletnim področnim programom, v prvem letu veljavnosti Protokola odloči o dejavnostih, kot so opredeljene v členu 4(1) in o njim pripadajočih letnih zneskih. Ta program, ki se najkasneje do 1. oktobra 2004 predloži Delegaciji Evropske komisije na Slonokoščeni obali, mora odobriti Skupni odbor iz člena 10 Sporazuma.
   Od drugega leta veljavnosti Protokola dalje ministrstvo najkasneje do 1. oktobra 2005 in do 1. oktobra 2006 predloži Delegaciji Evropske komisije na Slonokoščeni obali podrobno poročilo o izvrševanju izvajanja programa in prav tako o doseženih rezultatih.
   Kakršna koli sprememba v zvezi z dejavnostmi iz člena 4(1) in pripadajočimi zneski se lahko določi s skupnim soglasjem med strankama.
   Ko Skupni odbor potrdi večletni področni program v prvem letu veljavnosti Protokola in poročilo o izvajanju v naslednjih dveh letih, morajo biti letni zneski nakazani na bančni račun, ki ga sporoči ministrstvo potrdi Evropska komisija, najkasneje 31. decembra vsako leto.
   Skupni odbor se zbere najkasneje štiri mesece po obletnici Protokola, torej najkasneje 1. novembra vsako leto veljavnosti Protokola.
   Evropska komisija lahko zahteva od ministrstva kakršno koli dodatno informacijo o rezultatih iz poročil o izvajanju.
   Člen 5
   Vsaka kršitev finančnih obveznosti Evropske skupnosti iz členov 3 in 4 lahko povzroči odložitev obveznosti Slonokoščene obale iz Sporazuma o ribolovu.
   Člen 6
   V primeru, ko nevarne okoliščine, razen naravnih nesreč, preprečijo ribolov v ribolovni coni Slonokoščene obale, lahko Evropska skupnost po skupnih dogovorih z drugo stranko začasno ustavi plačevanje finančnega nadomestila.
   Potem ko se stanje normalizira in ko stranki skupno ugotovita, da so razmere primerne za nadaljevanje ribolovnih dejavnosti, se uvede ponovno plačevanje finančnega nadomestila.
   Veljavnost dovoljenj, podeljenih plovilom Skupnosti v skladu s členom 4 Sporazuma, se podaljša za enako obdobje, kot je trajala prekinitev dejavnosti ribolova.
   Člen 7
   Priloga k Sporazumu med Evropsko gospodarsko skupnostjo in Republiko Slonokoščeno obalo o ribolovu na odprtem morju Slonokoščene obale je nadomeščena s prilogo k temu protokolu.
   Člen 8
   Evropska komisija in pristojni organi Slonokoščene obale bodo storili vse, da bi ocenili stanje ribolovnih virov.
   S tem namenom je ustanovljen Skupni znanstveni odbor, ki se bo srečeval najmanj enkrat letno. Ta odbor bodo sestavljali znanstveniki, ki jih bosta obe stranki izbrali s skupnim dogovorom.
   Obe stranki se v Skupnem odboru, predvidenim v členu 10 Sporazuma, na podlagi sklepov Znanstvenega odbora in v luči najboljših znanstvenih mnenj, ki so dostopna, posvetujeta, da bi, če je mogoče, skupaj prilagodili možnosti in pogoje ribolova.
   Člen 9
   Deklaracija Mednarodne organizacije dela (MOD) o temeljnih načelih in pravicah pri delu se v celoti uporablja tudi za mornarje, vkrcane na plovila Evropske skupnosti. Še posebej gre za svobodo združevanja in dejansko priznanje pravice do skupinskega pogajanja delavcev ter za odpravo diskriminacije na področju zaposlovanja in poklica.
   Pogodbe o zaposlovanju lokalnih mornarjev, od katerih bo ena kopija izročena podpisnikom, bodo sklenjene med predstavniki lastnikov ladij in mornarji in/ali njihovimi sindikati ali predstavniki v povezavi s pristojnimi lokalnimi organi. Te pogodbe bodo mornarjem zagotovile pravico do socialne varnosti, vključno z življenjskim, nezgodnim in zdravstvenim zavarovanjem. Pogoji glede plač lokalnih mornarjev ribičev ne sme biti slabši od tistih, ki se uporabljajo za posadke države podpisnice ribolovnega Sporazuma in v nobenem primeru slabši od norm MOD.
   V primeru, ko je delodajalec lokalna družba, se mora v pogodbi o zaposlitvi navesti ime lastnika plovila in zastavo, pod katero plovilo pluje.
   Sicer pa mora lastnik plovila zagotoviti vkrcanemu lokalnemu mornarju podobne pogoje življenja in dela, kot jih imajo mornarji Evropske skupnosti.
   Člen 10
   Ta protokol začne veljati na dan podpisa.
   Uporablja se od 1. julija 2004.

      (1)  Kakor je opredeljeno z Uredbo Sveta (ES) št. 2371/2002 z dne 20. decembra 2002 (UL L 358, 31.12.2002, str. 59).


title: Sklep Sveta z dne 3. junija 2010 o podpisu Sporazuma med Evropsko unijo in vlado Socialistične republike Vietnam o nekaterih vidikih zračnih prevozov in o njegovi začasni uporabi

text:
               5.11.2010

               SL

               Uradni list Evropske unije

               L 288/1

         SKLEP SVETA
   z dne 3. junija 2010
   o podpisu Sporazuma med Evropsko unijo in vlado Socialistične republike Vietnam o nekaterih vidikih zračnih prevozov in o njegovi začasni uporabi
   (2010/666/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 100(2) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Svet je s Sklepom z dne 5. junija 2003 pooblastil Komisijo, da začne pogajanja s tretjimi državami o zamenjavi nekaterih določb v obstoječih dvostranskih sporazumih s sporazumom na ravni Unije.

               (2)

               Komisija je v imenu Unije s pogajanji dosegla sporazum z vlado Socialistične republike Vietnam o nekaterih vidikih zračnih prevozov (v nadaljnjem besedilu: Sporazum) v skladu z mehanizmi in smernicami iz Priloge k Sklepu Sveta z dne 5. junija 2003.

               (3)

               Sporazum, ki ga je s pogajanji dosegla Komisija, bi bilo treba podpisati in začasno uporabljati s pridržkom njegove poznejše sklenitve –

         SPREJEL NASLEDNJI SKLEP:
   Člen 1
   Podpis Sporazuma med Evropsko unijo in vlado Socialistične republike Vietnam o nekaterih vidikih zračnih prevozov se odobri v imenu Unije, s pridržkom sklenitve navedenega sporazuma.
   Besedilo Sporazuma je priloženo k temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije s pridržkom njegove sklenitve.
   Člen 3
   Do začetka veljavnosti se Sporazum začasno uporablja od prvega dne prvega meseca po datumu, ko se pogodbenici medsebojno uradno obvestita o zaključku postopkov, potrebnih za ta namen (1).
   Člen 4
   Predsednik Sveta je pooblaščen, da pošlje uradno obvestilo iz člena 7(2) Sporazuma.
   Člen 5
   Ta sklep začne veljati na datum sprejetja.
   Člen 6
   Ta sklep se objavi v Uradnem listu Evropske unije.

      V Luxembourgu, 3. junija 2010

            Za Svet

            Predsednik

         A. PÉREZ RUBALCABA

      (1)  Generalni sekretariat Sveta bo v Uradnem listu Evropske unije objavil datum, od katerega se bo Sporazum začasno uporabljal.
    ---documentbreak---

               5.11.2010

               SL

               Uradni list Evropske unije

               L 288/1

         SPORAZUM
   med Evropsko unijo in vlado Socialistične republike Vietnam o nekaterih vidikih zračnih prevozov
   EVROPSKA UNIJA
   na eni strani, in
   VLADA SOCIALISTIČNE REPUBLIKE VIETNAM
   na drugi strani
   (v nadaljnjem besedilu: pogodbenici) STA SE –
   OB UGOTOVITVI, da dvostranski sporazumi o zračnem prevozu, sklenjeni med sedemnajstimi državami članicami Evropske unije in vlado Socialistične republike Vietnam, vsebujejo določbe, ki so v nasprotju s pravom Evropske unije;
   OB UGOTOVITVI, da ima Evropska unija izključno pristojnost v zvezi z več vidiki, ki so lahko vključeni v dvostranske sporazume o zračnem prevozu med državami članicami Evropske unije in tretjimi državami;
   OB UGOTOVITVI, da imajo v skladu s pravom Evropske unije letalski prevozniki Evropske unije s sedežem v državi članici pravico do nediskriminatornega dostopa do zračnih poti med državami članicami Evropske unije in tretjimi državami;
   OB UPOŠTEVANJU sporazumov med Evropsko unijo in nekaterimi tretjimi državami, ki državljanom teh tretjih držav omogočajo, da pridobijo lastništvo v letalskih prevoznikih, ki so licencirani v skladu s pravom Evropske unije;
   OB PRIZNAVANJU, da se morajo nekatere določbe dvostranskih sporazumov o zračnem prevozu med državami članicami Evropske unije in vlado Socialistične republike Vietnam, ki so v nasprotju s pravom Evropske unije, zaradi vzpostavitve trdne pravne podlage za zračne prevoze med Evropsko unijo in Socialistično republiko Vietnam ter ohranitve stalnosti teh zračnih prevozov uskladiti s tem pravom;
   OB UGOTOVITVI, da v skladu s pravom Evropske unije letalski prevozniki načeloma ne smejo sklepati sporazumov, ki bi lahko vplivali na trgovino med državami članicami Evropske unije in katerih cilj ali posledica bi bilo preprečevanje, omejevanje ali izkrivljanje konkurence;
   OB PRIZNAVANJU, da določbe v dvostranskih sporazumih o zračnem prevozu, sklenjenih med državami članicami Evropske unije in vlado Socialistične republike Vietnam, ki (i) zahtevajo ali spodbujajo sprejetje sporazumov med podjetji, sklepe podjetniških združenj ali usklajena ravnanja, ki preprečujejo, izkrivljajo ali omejujejo konkurenco med letalskimi prevozniki na ustreznih zračnih poteh; ali (ii) krepijo učinke takih sporazumov, sklepov ali usklajenih ravnanj; ali (iii) prenašajo na letalske prevoznike ali druge zasebne gospodarske operaterje odgovornost za sprejemanje ukrepov, ki preprečujejo, izkrivljajo ali omejujejo konkurenco med letalskimi prevozniki na ustreznih zračnih poteh, lahko onemogočijo učinkovito izvajanje pravil o konkurenci, ki se uporabljajo za podjetja;
   OB UGOTOVITVI, da Evropska unija v okviru teh pogajanj nima namena povečati skupnega obsega zračnega prometa med Evropsko unijo in Socialistično republiko Vietnam, vplivati na ravnovesje med letalskimi prevozniki Evropske unije in letalskimi prevozniki Socialistične republike Vietnam ali se pogajati o spremembah obstoječih dvostranskih sporazumov o zračnih prevozih v zvezi s prometnimi pravicami –
   DOGOVORILI O NASLEDNJEM:
   Člen 1
   Splošne določbe
   1.   Za namene tega sporazuma „države članice“ pomenijo države članice Evropske unije in „Pogodbi EU“ pomeni Pogodbo o Evropski uniji in Pogodbo o delovanju Evropske unije.
   2.   Sklicevanja v posameznih sporazumih iz Priloge 1 na državljane države članice, ki je pogodbenica navedenega sporazuma, se razumejo kot sklicevanja na državljane držav članic Evropske unije.
   3.   Sklicevanja v posameznih sporazumih iz Priloge 1 na letalske prevoznike ali letalske družbe države članice, ki je pogodbenica navedenega sporazuma, se razumejo kot sklicevanja na letalske prevoznike ali letalske družbe, ki jih določi navedena država članica.
   Člen 2
   Določitev s strani države članice
   1.   Določbe iz odstavkov 2 in 3 tega člena nadomestijo ustrezne določbe v členih, ki so navedeni v Prilogi 2(a) in (b), o določitvi letalskega prevoznika s strani zadevne države članice, njegovih pooblastil in dovoljenj, ki jih prizna vlada Socialistične republike Vietnam, ter zavrnitvi, preklicu, začasnem odvzemu ali omejitvi pooblastil ali dovoljenj letalskega prevoznika.
   2.   Ob prejemu določitve s strani države članice, vlada Socialistične republike Vietnam prizna ustrezna pooblastila in dovoljenja z najmanjšo postopkovno zamudo, pod pogojem, da:

               (i)

               ima letalski prevoznik sedež na ozemlju države članice, ki ga je določila, v skladu s Pogodbama EU in ima veljavno operativno licenco v skladu s pravom Evropske unije; in

               (ii)

               država članica, ki je pristojna za izdajo spričevala letalskega prevoznika, izvaja in vzdržuje učinkovit predpisani nadzor letalskega prevoznika, in je ustrezni letalski organ v določitvi jasno opredeljen; in

               (iii)

               je letalski prevoznik neposredno v lasti ali je njegov večinski lastnik država članica in/ali državljani države članice in/ali drugih držav iz Priloge 3 in/ali državljani teh drugih držav, in da imajo te države in/ali ti državljani učinkovit nadzor.

         3.   Vlada Socialistične republika Vietnam lahko zavrne, prekliče, začasno odvzame ali omeji pooblastila ali dovoljenja letalskega prevoznika, ki ga je določila država članica, če:

               (i)

               letalski prevoznik v skladu s Pogodbama EU nima sedeža na ozemlju države članice, ki ga je določila, ali nima veljavne operativne licence v skladu s pravom Evropske unije; ali

               (ii)

               država članica, ki je pristojna za izdajo spričevala letalskega prevoznika, ne izvaja ali ne vzdržuje učinkovitega predpisanega nadzora letalskega prevoznika ali ustrezni letalski organ v določitvi ni jasno opredeljen; ali

               (iii)

               letalski prevoznik ni neposredno v lasti ali njegov večinski lastnik ni država članica in/ali državljani države članice in/ali drugih držav, ki so navedene v Prilogi 3, in/ali državljani teh drugih tretjih držav, in da te države in/ali državljani nimajo učinkovitega nadzore.

         Vlada Socialistične republika Vietnam pri izvajanju svoje pravice iz tega odstavka ne diskriminira med letalskimi prevozniki Evropske unije na podlagi državne pripadnosti.
   Člen 3
   Varnost
   1.   Določbe iz odstavka 2 tega člena dopolnjujejo člene iz Priloge 2(c).
   2.   Kadar država članica določi letalskega prevoznika, katerega predpisani nadzor izvaja in vzdržuje država članica, se pravice Socialistične republike Vietnam v skladu z varnostnimi predpisi iz sporazuma med državo članico, ki je določila letalskega prevoznika, in vlado Socialistične republike Vietnam uporabljajo na enak način za to drugo državo članico pri sprejemanju, izvajanju ali vzdrževanju varnostnih standardov in za dovoljenja za opravljanje prometa navedenega letalskega prevoznika.
   Člen 4
   Skladnost s pravili o konkurenci
   1.   Dvostranski sporazumi o zračnem prevozu, sklenjeni med državami članicami in vlado Socialistične republike Vietnam ne posegajo v pravila o konkurenci pogodbenic.
   2.   Določbe, navedene v Prilogi 2(d) prenehajo veljati.
   Člen 5
   Priloge k Sporazumu
   Priloge k temu sporazumu so njegov sestavni del.
   Člen 6
   Revizija ali sprememba
   Pogodbenici lahko ta sporazum kadar koli sporazumno revidirata ali spremenita.
   Člen 7
   Začetek veljavnosti in začasna uporaba
   1.   Ta sporazum začne veljati, ko se pogodbenici medsebojno pisno uradno obvestita, da sta zaključili notranje postopke, potrebne za začetek veljavnosti Sporazuma.
   2.   Ne glede na odstavek 1 se pogodbenici strinjata, da se ta sporazum začasno uporablja od prvega dne meseca, ki sledi dnevu, ko se pogodbenici medsebojno uradno obvestita o zaključku postopkov, potrebnih v ta namen.
   3.   Sporazumi in drugi dogovori med državami članicami in vlado Socialistične republike Vietnam, ki na datum podpisa tega sporazuma še niso začeli veljati in niso v začasni uporabi, so navedeni v Prilogi 1(b). Ta sporazum se uporablja za vse takšne sporazume in dogovore ob začetku njihove veljavnosti ali začasne uporabe.
   Člen 8
   Prenehanje veljavnosti
   1.   V primeru prenehanja veljavnosti enega od sporazumov iz Priloge 1 istočasno prenehajo veljati tudi vse določbe tega sporazuma, ki so povezane z zadevnim sporazumom iz Priloge 1.
   2.   V primeru prenehanja veljavnosti vseh sporazumov iz Priloge 1 istočasno preneha veljati tudi ta sporazum.

      V potrditev navedenega so spodaj podpisani pooblaščenci, ki so bili v ta namen ustrezno pooblaščeni, podpisali ta sporazum.
      Sestavljeno v dveh izvodih v Bruslju, dne 4. oktobra 2010, v angleškem, bolgarskem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem, švedskem in vietnamskem jeziku.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sajungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За правителството на Социалистическа република Виетнам
         Por el Gobierno de la República Socialista de Vietnam
         Za vládu Vietnamské socialistické republiky
         For regeringen for Den Socialistiske Republik Vietnam
         Für die Regierung der Sozialistischen Republik Vietnam
         Vietnami Sotsialistliku Vabariigi valitsuse nimel
         Για την κυβέρνηση της Σοσιαλιστικής Δημοκρατίας του Βιετνάμ
         For the Government of the Socialist Republic of Vietnam
         Pour le gouvemement de la République socialiste du Viêt Nam
         Per il govemo della Repubbhca socialista del Vietnam
         Vjetnamas Sociālistiskās Republikas valdības vārdā –
         Vietnamo Socialistinės Respublikos Vyriausybės vardu
         A Vietnami Szocialista Köztársaság kormánya részéről
         Ghall-Gvern tar-Repubblika Soċjalista tal-Vjetnam
         Voor de Regering van de Socialistische Republiek Vietnam
         W imieniu Rządu Socjalistycznej Republiki Wietnamu
         Pelo Govemo da República Socialista do Vietname
         Pentru Guvernul Republicii Socialiste Vietnam
         Za vládu Vietnamskej socialistickej republiky
         Za vlado Socialistične republike Vietnam
         Vietnamin sosialistisen tasavallan hallituksen puolesta
         För Socialistiska republiken Vietnams regering

   PRILOGA 1

      Seznam sporazumov iz člena 1 tega sporazuma

               (a)

               Sporazumi o zračnem prevozu med vlado Socialistične republike Vietnam in državami članicami Evropske unije, ki so na datum podpisa tega sporazuma sklenjeni, podpisani in/ali v začasni uporabi:

                           —

                           Sporazum o zračnem prevozu med avstrijsko zvezno vlado in vlado Socialistične republike Vietnam, v Hanoju 27. marca 1995, v nadaljnjem besedilu „Sporazum med Vietnamom in Avstrijo“ v Prilogi 2,

                                       —

                                       kakor je bil nazadnje spremenjen z Memorandumom o soglasju, v Hanoju 5. aprila 2006,

                           —

                           Sporazum med vlado Kraljevine Belgije in vlado Socialistične republike Vietnam o zračnem prevozu, v Bruslju 21. oktobra 1992, v nadaljnjem besedilu „Sporazum med Vietnamom in Belgijo“ v Prilogi 2,

                           —

                           Sporazum med vlado Ljudske republike Bolgarije in vlado Socialistične republike Vietnam o zračnem prevozu med njunima ozemljema in zunaj njunih, v Sofiji 1. oktobra 1979, v nadaljnjem besedilu „Sporazum med Vietnamom in Bolgarijo“ v Prilogi 2,

                           —

                           Sporazum med vlado Češke republike in vlado Socialistične republike Vietnam o zračnem prevozu, v Pragi 23. maja 1997, v nadaljnjem besedilu „Sporazum med Vietnamom in Češko“ v Prilogi 2,

                           —

                           Sporazum o zračnem prevozu med vlado Kraljevine Danske in vlado Socialistične republike Vietnam, v Hanoju 25. septembra 1997, v nadaljnjem besedilu „Sporazum med Vietnamom in Dansko“ v Prilogi 2,

                                       —

                                       upošteva se v povezavi z Memorandumom o soglasju med Kraljevino Dansko, Kraljevino Norveško in Kraljevino Švedsko ter Socialistično republiko Vietnam, v Hanoju 25. septembra 1997,

                           —

                           Sporazum o zračnem prevozu med vlado Republike Finske in vlado Socialistične republike Vietnam, podpisan v Hanoju 26. oktobra 2000, v nadaljnjem besedilu „Sporazum med Vietnamom in Finsko“ v Prilogi 2,

                           —

                           Sporazum o zračnem prevozu med vlado Republike Francije in vlado Socialistične republike Vietnam, v Parizu 14. aprila 1977, v nadaljnjem besedilu „Sporazum med Vietnamom in Francijo“ v Prilogi 2,

                           —

                           Sporazum o zračnem prevozu med vlado Zvezne republike Nemčije in vlado Socialistične republike Vietnam, v Bonnu 26. avgusta 1994, v nadaljnjem besedilu „Sporazum med Vietnamom in Nemčijo“ v Prilogi 2,

                           —

                           Sporazum med vlado Republike Madžarske in vlado Socialistične republike Vietnam o zračnem prevozu, v Hanoju 4. februarja 1998, v nadaljnjem besedilu „Sporazum med Vietnamom in Madžarsko“ v Prilogi 2,

                           —

                           Sporazum med vlado Velikega vojvodstva Luksemburg in vlado Socialistične republike Vietnam o zračnem prevozu, v Luxembourgu 26. oktobra 1994, v nadaljnjem besedilu „Sporazum med Vietnamom in Luksemburgom“ v Prilogi 2,

                           —

                           Sporazum med Kraljevino Nizozemsko in Socialistično republiko Vietnam o zračnem prevozu med njunima ozemljema in zunaj njunih ozemelj, v Hanoju 1. oktobra 1993, v nadaljnjem besedilu „Sporazum med Vietnamom in Nizozemsko“ v Prilogi 2,

                           —

                           Sporazum o civilnem zračnem prevozu med vlado Ljudske republike Poljske in vlado Socialistične republike Vietnam, v Varšavi 11. septembra 1976, v nadaljnjem besedilu „Sporazum med Vietnamom in Poljsko“ v Prilogi 2,

                           —

                           Sporazum o zračnem prevozu med vlado Portugalske republike in vlado Socialistične republike Vietnam, v Lizboni 3. februarja 1998, v nadaljnjem besedilu „Sporazum med Vietnamom in Portugalsko“ v Prilogi 2,

                           —

                           Sporazum med vlado Socialistične republike Romunije in vlado Socialistične republike Vietnam o civilnem zračnem prevozu, v Hanoju 26. junija 1979, v nadaljnjem besedilu „Sporazum med Vietnamom in Romunijo“ v Prilogi 2,

                           —

                           Sporazum o zračnem prevozu med vlado Kraljevine Švedske in vlado Socialistične republike Vietnam, v Hanoju 25. septembra 1997, v nadaljnjem besedilu „Sporazum med Vietnamom in Švedsko“ v Prilogi 2,

                                       —

                                       upošteva se v povezavi z Memorandumom o soglasju med Kraljevino Dansko, Kraljevino Norveško in Kraljevino Švedsko ter Socialistično republiko Vietnam, v Hanoju 25. septembra 1997,

                           —

                           Sporazum o zračnem prevozu med vlado Slovaške republike in vlado Socialistične republike Vietnam, v Hanoju 6. novembra 1997, v nadaljnjem besedilu „Sporazum med Vietnamom in Slovaško“ v Prilogi 2,

                           —

                           Sporazum med vlado Združenega kraljestva Velike Britanije in Severne Irske ter vlado Socialistične republike Vietnam o zračnem prevozu, v Londonu 19. avgusta 1994, v nadaljnjem besedilu „Sporazum med Vietnamom in Združenim kraljestvom“ v Prilogi 2,

                                       —

                                       nazadnje spremenjen z izmenjavo diplomatskih not v Hanoju 8. in 26. septembra 2000.

               (b)

               Sporazumi o zračnem prevozu in drugi dogovori, parafirani ali podpisani med vlado Socialistične republike Vietnam in državami članicami Evropske unije, ki na datum podpisa tega sporazuma še niso začeli veljati in niso v začasni uporabi.

         PRILOGA 2

      Seznam členov v sporazumih iz Priloge 1, na katere se sklicujejo členi 2 do 4 tega sporazuma

               (a)

               Določitev s strani države članice:

                           —

                           člen 3, odstavek 5 Sporazuma med Vietnamom in Avstrijo,

                           —

                           člen 3, odstavek 4 Sporazuma med Vietnamom in Bolgarijo,

                           —

                           člen 3, odstavek 4 Sporazuma med Vietnamom in Dansko,

                           —

                           člen 4, odstavek 4 Sporazuma med Vietnamom in Češko,

                           —

                           člen 4, odstavek 5 Sporazuma med Vietnamom in Finsko,

                           —

                           člen 7, odstavek 4 Sporazuma med Vietnamom in Francijo,

                           —

                           člen 3, odstavek 4 Sporazuma med Vietnamom in Nemčijo,

                           —

                           člen 3, odstavek 4 Sporazuma med Vietnamom in Madžarsko,

                           —

                           člen 3, odstavek 4 Sporazuma med Vietnamom in Luksemburgom,

                           —

                           člen 4, odstavek 4 Sporazuma med Vietnamom in Nizozemsko,

                           —

                           člen 3, odstavek 2 Sporazuma med Vietnamom in Poljsko,

                           —

                           člen 3, odstavek 4 Sporazuma med Vietnamom in Portugalsko,

                           —

                           člen 3 Sporazuma med Vietnamom in Romunijo,

                           —

                           člen 3, odstavek 4 Sporazuma med Vietnamom in Švedsko,

                           —

                           člen 3, odstavek 4 Sporazuma med Vietnamom in Slovaško,

                           —

                           člen 4, odstavek 4 Sporazuma med Vietnamom in Združenim kraljestvom;

               (b)

               Zavrnitev, preklic, začasni odvzem ali omejitev pooblastil ali dovoljenj:

                           —

                           člen 4, odstavek (1)(a) Sporazuma med Vietnamom in Avstrijo,

                           —

                           člen 5, odstavek (1)(d) Sporazuma med Vietnamom in Belgijo,

                           —

                           člen 4(a) Sporazuma med Vietnamom in Bolgarijo,

                           —

                           člen 5, odstavek (1)(a) Sporazuma med Vietnamom in Češko,

                           —

                           člen 4, odstavek (1)(a) Sporazuma med Vietnamom in Dansko,

                           —

                           člen 5, odstavek (1)(a) Sporazuma med Vietnamom in Finsko,

                           —

                           člen 9, odstavek (1)(a) Sporazuma med Vietnamom in Francijo,

                           —

                           člen 4, odstavek 1 Sporazuma med Vietnamom in Nemčijo,

                           —

                           člen 4, odstavek (1)(a) Sporazuma med Vietnamom in Madžarsko,

                           —

                           člen 4, odstavek (1)(c) Sporazuma med Vietnamom in Luksemburgom,

                           —

                           člen 5, odstavek (1)(c) Sporazuma med Vietnamom in Nizozemsko,

                           —

                           člen 4, odstavek 1 Sporazuma med Vietnamom in Poljsko;

                           —

                           člen 4, odstavek (1)(a) Sporazuma med Vietnamom in Portugalsko,

                           —

                           člen 4 Sporazuma med Vietnamom in Romunijo,

                           —

                           člen 4, odstavek (1)(a) Sporazuma med Vietnamom in Švedsko,

                           —

                           člen 4, odstavek (1)(a) Sporazuma med Vietnamom in Slovaško,

                           —

                           člen 5, odstavek (1)(a) Sporazuma med Vietnamom in Združenim kraljestvom;

               (c)

               Varnost:

                           —

                           člen 6a Sporazuma med Vietnamom in Avstrijo,

                           —

                           člen 7 Sporazuma med Vietnamom in Belgijo,

                           —

                           člen 11 Sporazuma med Vietnamom in Češko,

                           —

                           člen 18 Sporazuma med Vietnamom in Finsko,

                           —

                           člen 4 Sporazuma med Vietnamom in Francijo,

                           —

                           člen 9 Sporazuma med Vietnamom in Madžarsko,

                           —

                           člen 6 Sporazuma med Vietnamom in Luksemburgom,

                           —

                           člen 14 Sporazuma med Vietnamom in Nizozemsko,

                           —

                           člen 9 Sporazuma med Vietnamom in Romunijo,

                           —

                           člen 7 Sporazuma med Vietnamom in Slovaško,

                           —

                           člen 9a Sporazuma med Vietnamom in Združenim kraljestvom;

               (d)

               Skladnost s pravili o konkurenci:

                           —

                           člen 13, odstavka 1 in 7 Sporazuma med Vietnamom in Belgijo,

                           —

                           člen 9, odstavki 3 do 8 Sporazuma med Vietnamom in Bolgarijo,

                           —

                           člen 7, odstavek 2 Sporazuma med Vietnamom in Češko,

                           —

                           člen 11, odstavek 2 Sporazuma med Vietnamom in Dansko,

                           —

                           člen 12, odstavki 2 do 7 Sporazuma med Vietnamom in Francijo,

                           —

                           člen 6, odstavki 1 in 4 do 6 Sporazuma med Vietnamom in Madžarsko,

                           —

                           člen 11, odstavki 2 do 4 Sporazuma med Vietnamom in Luksemburgom,

                           —

                           člen 6, odstavki 2 do 6 Sporazuma med Vietnamom in Nizozemsko,

                           —

                           člen 20, odstavka 2 in 4 Sporazuma med Vietnamom in Poljsko,

                           —

                           člen 16, odstavka 2 do 6 Sporazuma med Vietnamom in Portugalsko,

                           —

                           člen 14, odstavki 1 do 6 Sporazuma med Vietnamom in Romunijo,

                           —

                           člen 12, odstavki 3, 5 in 6 Sporazuma med Vietnamom in Slovaško,

                           —

                           člen 11, odstavek 2 Sporazuma med Vietnamom in Švedsko,

                           —

                           člen 7, odstavka 3 in 4, Sporazuma med Vietnamom in Združenim kraljestvom.

         PRILOGA 3

      Seznam drugih držav iz člena 2 tega sporazuma

               (a)

               Republika Islandija (v skladu s Sporazumom o Evropskem gospodarskem prostoru);

               (b)

               Kneževina Lihtenštajn (v skladu s Sporazumom o Evropskem gospodarskem prostoru);

               (c)

               Kraljevina Norveška (v skladu s Sporazumom o Evropskem gospodarskem prostoru);

               (d)

               Švicarska konfederacija (v skladu s Sporazumom med Evropsko skupnostjo in Švicarsko konfederacijo o zračnem prometu).


title: 2011/370/EU: Sklep Sveta z dne 20. junija 2011 o imenovanju španskega nadomestnega člana Odbora regij

text:
               25.6.2011

               SL

               Uradni list Evropske unije

               L 166/26

         SKLEP SVETA
   z dne 20. junija 2011
   o imenovanju španskega nadomestnega člana Odbora regij
   (2011/370/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga španske vlade,
   ob upoštevanju naslednjega:

               (1)

               Svet je 22. decembra 2009 in 18. januarja 2010 sprejel sklepa 2009/1014/EU (1) in 2010/29/EU (2) o imenovanju članov in nadomestnih članov Odbora regij za obdobje od 26. januarja 2010 do 25. januarja 2015.

               (2)

               Zaradi izteka mandata Alberta MORENA HUMETA se je sprostilo mesto nadomestnega člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2015, se za nadomestnega člana Odbora regij imenuje:

               —

               Senén FLORENSA I PALAU, Secretario de Asuntos Exteriores, Generalitat de Cataluña.

         Člen 2
   Ta sklep začne veljati z dnem sprejetja.

      V Luxembourgu, 20. junija 2011

            Za Svet

            Predsednik

         MATOLCSY Gy.

      (1)  UL L 348, 29.12.2009, str. 22.

      (2)  UL L 12, 19.1.2010, str. 11.